|  |
| --- |
| № исх: 16-10/5183 дз от: 11.12.2023№ вх.5760//16-10/5183дз/ДС-413 от: 12.12.2023 |

**Қазақстан Республикасы**

**Парламенті Мәжілісінің**

**депутаттарына**

*(тізім бойынша)*

*2023 жылғы 9 қарашадағы*

*ДС-413 хатқа*

**Құрметті депутаттар!**

Қазақстан Республикасының Үкіметі «Отбасы капиталы» бағдарламасын енгізуге қатысты депутаттық сауалдарыңызды қарап, келесіні хабарлайды.

Қазақстанда ана мен баланы қорғау жүйесі халықаралық тәжірибені және еліміздің ұлттық ерекшеліктерін ескере отырып қабылданған. Мәселен:

1. Бүгінгі таңда бала туып, бала бағып отырған аналарға отбасының табысына қарамастан 5 түрлі жәрдемақы беру қарастырылған. Атап айтқанда:
2. жұмыс істейтін аналарға, егер олар Міндетті әлеуметтік сақтандыру қорының қатысушысы болса, жүктілікке және босануға байланысты әлеуметтік төлем төленеді;
3. бала тууға байланысты бір реттік мемлекеттік жәрдемақы беріледі
*(1-3 баланың тууына бір реттік төлем 38 АЕК – 121100 теңге, 4 және одан да көп балаға 63 АЕК – 217350 теңге)*;
4. бала бір жарым жасқа толғанға дейін оның күтіміне ай сайын жәрдемақы беріледі:

- жұмыс істемейтін әйелдерге республикалық бюджеттен жәрдемақы беріледі *(бірінші балаға – 5,76 АЕК (19872 теңге), 2-ші балаға – 6,81 АЕК (23495 теңге), 3-ші балаға – 7,85 АЕК (27083 теңге), 4 және одан да көп балаға – 8,90 АЕК (30705 теңге)*;

- жұмыс істейтін әйелдерге, егер олар Міндетті әлеуметтік сақтандыру жүйесіне қатысушы болса, бала күтіміне берілетін әлеуметтік төлем соңғы екі жылдағы орташа айлық табысының 40 пайызы көлемінде төленеді;

1. баласы бір жарым жасқа толғанға дейін анасы оның күтіміне байланысты кірісінен айырылған жағдайда әлеуметтік төлем алушылардың пайдасына қосымша белгіленген міндетті зейнетақы жарналары бюджет қаражаты есебінен субсидияланады;
2. мүгедектігі бар баланы тәрбиелеп отырғаны үшін жәрдемақы беріледі
*(56794 теңге).*

**II.** Кәмелетке толмаған төрт және одан да көп баласы бар аналарға жәрдемақы бала санына сәйкес сараланып төленеді *(4 баласы бар отбасылар үшін жәрдемақы мөлшері 16,03 АЕК – 55304 теңге, 5 баласы бар отбасылар үшін 20,04 АЕК – 69138 теңге, 6 баласы бар отбасылар үшін 24,05 АЕК – 82973 теңге, 7 баласы бар отбасылар үшін 28,06 АЕК – 96807 теңге, 8 және одан да көп балалардан – әр балаға 4 АЕК).*

**III.** Алтыдан көп баланы дүниеге әкелген аналар «Алтын алқа» және «Күміс алқа» белгісімен марапатталады. Оларға ай сайын сәйкесінше 7,4 АЕК *(25530 теңге)* және 6,4 АЕК *(22080 теңге)* көлемінде мемлекеттік жәрдемақы төленеді.

Яғни, барлық санаттағы көп балалы отбасылар мен марапатталған аналар мемлекет тарапынан әлеуметтік жәрдемақымен толық қамтылған. Жоғарыда айтылған мақсаттарға биыл 1,2 трлн теңге бөлінді *(республикалық бюджеттен мемлекеттік жәрдемақылардың 5 түрін және мемлекеттік әлеуметтік сақтандыру қорынан әлеуметтік төлемнің 2 түрін төлеуге).*

Осы кешенді жүйе Қазақстанда бала туу көрсеткішінің өсуіне және халық саны 20 млн адамға жетуіне зор септігін тигізді.

Бұдан бөлек, «Ұлттық қор – балаларға» жобасы аясында балалар капиталын қалыптастыру үшін арнаулы Заң қабылданды. Онда Ұлттық қордың инвестициялық табысының бір бөлігін балалардың есеп-шотына аударып, оны білім алу және тұрғын үй жағдайларын жақсарту үшін жұмсауға мүмкіндік беру көзделген.

Ресей Федерациясында аналар капиталы тәжірибесін зерделедік, ол ең біріншіден туу көрсеткішін өсіруге бағытталған.

Атап айтқанда Ресейде 2023 жылғы 1 ақпаннан бастап ана капиталы бірінші балаға **587 мың** рубльді *(3 064 мың теңге),* екінші балаға **775,6 мың** рубльді *(4 048 мың теңге)* құрады, бұл ретте, егер отбасы бұрын бірінші балаға ана капиталын алса, екінші балаға қосымша төлем мөлшері **188,7** мың рубльді *(985 мың теңге)* құрайды.

Төлем сертификат түрінде рәсімделеді және оны бала үш жасқа толғаннан кейін ғана белгілі бір мақсаттарға жұмсай алады *(тұрғын үй сатып алуына, білім алуына жұмсауға).* Алайда оны пайдалану үшін төлем қабілеттілігін растау қажет.

Ал біздің елімізде қарастырылған жәрдемақының Ресейдегі жүйеден айырмашылығы ол ай сайын төленеді және оны қолдануға шектеулер жоқ.

Мысалы, Қазақстанда биыл 4 баласы бар отбасына ай сайын 55 304 теңге төленуде, оның көлемі жыл сайын өсіп жатқанын ескерсек, берілетін жәрдемақының жалпы сомасы орта есеппен алғанда баланың кәмелеттік жасқа толғанға дейін 11,9 млн теңге болады. Бұл көрші елдердің төлемақысынан бірнеше есеге артық және әлдеқайда тиімді.

Осыған орай, мемлекет тарапынан осы бағыттағы жүйелі жұмыс жалғасатын және ұдайы жетілдірілетін болады.

Аталған мәселе Үкімет пен мемлекеттік органдардың тұрақты бақылауында.

**Қазақстан Республикасының**

 **Премьер-Министрі Ә. Смайылов**

**Қазақстан Республикасы Парламент Мәжілісінің**

**депутаттарының тізімі**

 **«Қазақстан Халық партиясы»**

 **фракциясының мүшелері** Г. Танашева

 М. Магеррамов

 И. Смирнова

 Қ. Сейітжан

 И. Сұңқар

**«AMANAT» партиясы
фракциясының мүшелері** Д. Исабеков

 Е.Әбдиев

 **«Respubliсa» партиясы**

 **фракциясының мүшесі** Н. Тау

 **«Жалпыұлттық**

 **социал-демократиялық партиясы»**

 **фракциясының мүшесі** А. Сағандықова

**«Ауыл» партиясы**

 **фракциясының мүшесі** Т. Серіков

**Бірмандаттық аумақтық сайлау**

**округі бойынша сайланған депутат** Е. Бапи